section_heading: Povijest
paragraph_text: Jugoslavenska linijska plovidba je osnovana 20. siječnja 1947. godine s 16 uglavnom ratom oštećenih starih parnih brodova. Godinu poslije flota se povećava s novijim brodovima pristiglim na račun reparacije, restitucije i ratnog plijena. 1949. godine Jugoslavenska slobodna plovidba (Jugoslobodna plovidba) pripojena je Jugoliniji, te u flotu ulazi još 14 starih brodova. Iste godine u flotu ulaze i prvi novi brodovi izgrađeni u hrvatskim brodogradilištima. Između 1950. i 1954. ukupno u floti ulazi ukupno 19 brodova, dobivenih na račun reparacije, ratnog plijena, vlastitiom kupnjom i gradnjom, a istovremeno iz flote su izašla samo dva broda. Od 1955. do 1957. godine dolazi do decentralizacije trgovačke flote u Jugoslaviji gdje se ukupno 32 broda s cjelokupnim posadama dodjeluje novoformiranim brodarskim poduzećima (Splošna plovba - 6 brodova, Atlanska plovidba - 7 brodova, Jugooceanija - 6 brodova, Jugotanker - 2 broda i Kvarnerska plovidba - 11 brodova). 1963. godine zbog jugoslavenskog saveznog propisa za brodove male tonaže, Kvarnerska plovidba se raspušta, a njeni brodovi ponovo dodjeljuju Jugoliniji. Slijedi rast flote i samog poduzeća tijekom 60-ih i 70-ih godina kada rast tonaže dostiže od 50% do 70% po desetljeću. Krajem 70-ih Jugolinija je bila na vrhuncu razvoja sa 75 brodova u floti (1978. godine) i preko 4100 zaposlenih (1979. godine). Unatoč svjetskoj ekonomskoj krizi 80-ih Jugolinija uspješno napreduje, smanjuje se broj brodova (64) u korist brodova veće tonaže. Problemi se počinju gomilati početkom raspadanja Jugoslavije, tj. po uspostavi novog poretka u Hrvatskoj. Po proglašenju neovisnosti Hrvatske, 4. veljače 1992. Jugolinija se preimenuje u Croatia Line. Po naredbi hrvatskih vlasti rasprodaje se flota radi kupovine oružja, a nesavjesnim poslovanjem i nikakvom financijskom podrškom banaka sredinom 90-ih započinju i prve blokade preostalih brodova u stranim lukama radi nagomilanih dugova, ukidaju se linije što dovodi do potpunog prestanka trgovačkih operacija 1999. godine. Poduzeće praktički prestaje postojati 2002. godine kada se prodaju posljednji brodovi; M/B "Sušak" i M/B "Buzet", a M/B "Hrvatska" se rashoduje.